GEOGRAFIA OnlineTM Malaysian Journal of Society and Space 15 issue 4 (64-79)	
© 2019, e-ISSN 2682-7727   https://doi.org/10.17576/geo-2019-1504-05	79
[bookmark: _GoBack][image: ]

Keberkesanan Geographic Information System (GIS) dalam mencungkil minat pelajar terhadap mata pelajaran Geografi di sekolah menengah

Abstrak 

Kemajuan teknologi dalam Pembelajaran dan Pemudahcaraan (PdPc) abad ke-21 amat dititikberatkan oleh Kementerian Pendidikan Malaysia (KPM) selaras dengan Pelan Pembangunan Pendidikan Malaysia 2013-2025. Senario kini, mata pelajaran Geografi di Malaysia semakin terpinggir khususnya bagi peringkat Sijil Pelajaran Malaysia (SPM) dan minat pelajar terhadap mata pelajaran ini turut semakin berkurang. Justeru, penggunaan Geographic Information System (GIS) dalam PdPc Geografi dilihat sebagai satu wadah baharu dalam meningkatkan minat pelajar terhadap mata pelajaran Geografi di sekolah. Dalam kajian ini reka bentuk penyelidikan eksperimen tulen digunakan yang melibatkan Kumpulan Eksperimen (KE); dengan intervensi teknologi geospatial dan Kumpulan Kawalan (KK); dengan kaedah konvensional dalam PdPc digunakan. Kajian ini turut menguji keberkesanan penggunaan GIS berasaskan modul GIS-KBR dalam meningkatkan minat para pelajar terhadap mata pelajaran Geografi. Hasil analisis ANCOVA satu hala pada aras signifikan .05 menunjukkan terdapat perbezaan signifikan skor ujian pasca bagi pemboleh ubah minat. Hasil dapatan turut menunjukkan terdapat perbezaan yang signifikan bagi ujian pasca antara kumpulan KE dan KK. Tuntasnya, hasil kajian menunjukkan bahawa pelaksanaan aktiviti GIS berasaskan modul GIS-KBR ini meningkatkan minat dalam kalangan pelajar Geografi berdasarkan pembuktian tahap minat kumpulan eksperimen yang lebih tinggi berbanding dengan kumpulan kawalan.
 
Kata kunci: geografi, GIS, modul GIS-KBR, minat pelajar, PdPc abab ke 21, teknologi geospatial





The effectiveness of Geographic Information System (GIS) in fostering student interest in Geography subjects in secondary school


Abstract

The 21st century technology advancement in Learning and Facilitation (L&F) is taken seriously by the Ministry of Education Malaysia (MOE) that is aligned with Malaysia’s Education Development Plan 2013-2025. Currently, the Geography subjects in Malaysia are getting marginalized especially for the Sijil Pelajaran Malaysia (SPM) level and the students’ interest in these subjects is also dwindling. Ergo, the use of Geographic Information System (GIS) in Geography L&F is regarded as a new platform in boosting student interest in Geography subjects in schools. For this particular study, true experimental research designs were implemented which involved Experimental Group (EG) with geospatial technology intervention and Control Group (CG); with conventional methods in L&F. This study also investigates the effectiveness of using GIS that is based on GIS modules in establishing students’ interest in Geography subjects. The result of one-way ANCOVA analysis, which is at significant level of .05, reflects that there is a momentous difference in the post test score for interest variables. Also, there was a significant difference in the post intervention between the EG and CG groups. Consequentially, the results show that GIS activity that is based on GIS-STS modules implementation increases interest among the Geography students especially when referred to the proven higher level of experimental group interest rate in comparison to the control group.

Keywords: geography, GIS, module GIS-STS, student interest, 21st century L&F, geospatial technology


Pengenalan 

[bookmark: _Hlk2677364]Era teknologi geospatial merupakan satu pendekatan baharu yang menuntut perubahan dalam pendidikan Geografi pada abad ke 21. Peningkatan yang berlaku dalam kualiti pendidikan dapat melahirkan pelajar yang celik serta mahir dalam segala teknologi geospatial yang akhirnya melahirkan pelajar yang mempunyai Kemahiran Berfikir secara Ruang (KBR). Kajian ini melihat keberkesanan aplikasi Geographic Information System (GIS) sebagai alat Pembelajaran dan Pemudahcaraan (PdPc) geografi di sekolah menengah bagi meningkatkan minat di kalangan pelajar. Minat pelajar yang mengambil mata pelajaran Geografi ini dapat dibahagikan kepada dua kumpulan. Kumpulan pertama adalah golongan pelajar yang sangat berminat terhadap mata pelajaran Geografi tetapi tidak mendapat peluang bagi melanjutkan PdPc di peringkat tingkatan empat dan lima. Pelajar-pelajar ini hanya diberi peluang untuk mengambil mata pelajaran Geografi di peringkat menengah rendah sahaja. Kumpulan kedua pula adalah golongan pelajar yang minatnya terhadap mata pelajaran Geografi menjadi semakin berkurang disebabkan oleh faktor kebiasaan yang akhirnya menganggap mata pelajaran Geografi ini tidak membawa apa-apa kepentingan kepada diri  dan kerjaya mereka Jalil & Ishak (1997) dan Lateh & Muniandy (2010). Dalam konteks kajian ini, minat adalah antara aset yang berharga dalam kalangan pelajar khususnya yang mengambil mata pelajaran Geografi. Pengkaji berharap intervensi teknologi Geospatial melalui modul GIS-KBR dapat menarik dan meningkatkan minat pelajar-pelajar terhadap mata pelajaran ini. Minat pelajar-pelajar terhadap mata pelajaran ini diukur melalui kajian eksperimen bagi menentukan keberkesanan intervensi teknologi Geospatial dengan modul GIS-KBR melalui ujian pra dan ujian pasca. Secara umum, kajian ini bertujuan untuk menilai keberkesanan Modul GIS-KBR terhadap minat dalam kalangan pelajar Geografi. Objektif khusus penyelidikan ini adalah, mengenal pasti tahap minat   terhadap mata pelajaran Geografi dalam kalangan pelajar Tingkatan dua dan menguji keberkesanan modul GIS-KBR terhadap minat mata pelajaran Geografi dalam kalangan pelajar Tingkatan dua. Dua hipotesis kajian telah digunakan bagi objektif kajian ini, iaitu H01 Tidak terdapat perbezaan signifikan antara ujian pra dan ujian pasca terhadap pemboleh ubah minat terhadap mata pelajaran Geografi bagi kumpulan kawalan dan kumpulan eksperimen dan H02 Tidak terdapat perbezaan signifikan bagi pemboleh ubah minat terhadap mata pelajaran Geografi antara kumpulan kawalan dan kumpulan eksperimen bagi ujian pasca.


Kajian lepas

Minat didefinisikan sebagai perhatian, fikiran, keinginan, kesukaan, dan kecenderungan dalam sesuatu subjek. Minat juga dapat diertikan sebagai daya penggerak yang mendorong pelajar supaya memberi perhatian kepada sesuatu perkara atau subjek (Mora et al., 2008). Kajian eksperimen yang telah dijalankan oleh Toriskie (1999) mendapati bahawa minat pelajar terhadap mata pelajaran Geografi yang menggunakan ICT membawa impak yang baik terhadap minat pelajar dalam subjek Geografi. Perkara ini sepadan dengan pendapat Ang (2015).  Sementara itu, didapati bahawa minat pelajar terhadap pembelajaran Geografi lebih berkesan dengan menggunakan teknologi dalam mengumpul data di luar kelas (Salaberry, 2001). Menurut (Molin & Grubbström, 2013), kecenderungan minat dalam mata pelajaran Geografi di sekolah menengah dapat dinilai melalui cara pengajaran dan pembelajaran Geografi yang sememangnya berupaya mempengaruhi minat seseorang pelajar. Kerski (2000) mendefinisikan pendidikan GIS adalah salah satu strategi pengajaran dan pembelajaran yang bertujuan untuk meningkatkan kemahiran berfikir secara ruang (spatial thinking skills) dan minat dalam kalangan pelajar. GIS ini telah menunjukkan kesan positif dalam sistem pendidikan di kebanyakan negara seperti Singapura, Australia, New Zealand dan sebagainya. Menurut Kerski (2000) dan Demirci et al. (2011), GIS bukanlah satu kaedah melakar peta dan menganalisis data geografi di komputer sahaja malah lain-lain aktiviti turut dapat dikendalikan oleh GIS seperti projek berkaitan dengan alam sekitar yang disepadukan dengan grafik berbentuk teknologi 3D telah menarik minat pelajar.
Selain itu, penggunaan ICT terutamanya menggunakan “game” dalam PdPc menambahkan lagi minat  pelajar terhadap mata pelajaran Geografi (Tüzün et al., 2009). Dalam kajian mereka, didapati bahawa jumlah pelajar yang menunjukkan minat dalam mata pelajaran ini adalah lebih tinggi berbanding sebelum menggunakan kaedah ini. Kesimpulan yang dapat diambil dari hasil kajian ini adalah hasil pembelajaran yang menggunakan “game” dengan bantuan ICT adalah lebih baik berbanding dengan hasil yang menggunakan kaedah tradisional tanpa sebarang teknologi, malahan ianya juga telah meningkatkan lagi prestasi serta pencapaian pelajar dalam mata pelajaran Geografi. Perkara ini turut disokong oleh Mohd Aris Othman (2007) dalam kajiannya berkaitan minat pelajar tingkatan 4 terhadap mata pelajaran Geografi. Beliau menegaskan bahawa pelajar yang mengambil mata pelajaran Geografi adalah daripada kalangan pelajar yang mempunyai pencapaian yang rendah daripada tingkatan 3. Beliau turut menegaskan bahawa, pelajar berkenaan tidak menunjukkan minat terhadap mata pelajaran ini yang menyebabkan pencapaiannya merosot di peringkat SPM. Beliau mencadangkan bahawa KPM perlu membuat sesuatu perubahan dengan menggunakan teknologi dan kaedah PdPc yang baharu supaya dapat menarik minat pelajar terhadap mata pelajaran ini.	
Dapatan  hasil kajian yang dijalankan oleh Fleming (2015) dan Dal (2010), menyatakan bahawa pendidikan GIS dalam PdPc telah menarik minat ramai pelajar untuk mempelajari sesuatu ilmu (Toriskie, 1999; Mohd Aris Othman, 2007; Cheung et al., 2011a; Kerski, 2003; Panoutsopoulos et al., 2015; Şeremet & Chalkley, 2015; Schultz et al., 2008; Tabor & Harrington, 2014; Lateh & Muniandy, 2010; Jaafar, M., 2017; Mayalagu et al., 2018). Menurut dapatan kajian Jekel, Koller & Strobl (2012), terbukti bahawa pelajar lebih berminat untuk mempelajari mata pelajaran Geografi berbanding sebelum pelaksanaan GIS dalam PdPc. Selain itu, minat seseorang pelajar terhadap mata pelajaran Geografi juga turut berkurang jika cara PdPc dijalankan oleh guru subjek Geografi itu membosankan (Lateh & Muniandy, 2011a). Pengintegrasian GIS dengan kaedah PdPc terkini diharapkan dapat memberi impak yang baik terhadap minat pelajar Geografi. Namun demikian kecenderungan minat terhadap mata pelajaran Geografi ini sebenarnya masih tidak menunjukkan peningkatan dalam jumlah pelajar yang mengambil mata pelajaran ini di peringkat SPM. Buktinya, jumlah pelajar yang berdaftar untuk kertas peperiksaan Geografi pada peringkat SPM telah menurun. Misalnya, mengikut data Lembaga Peperiksaan Malaysia (LPM), bagi tahun 2009 hanya 38.1% sahaja daripada 42,621 calon yang mengambil kertas Geografi, manakala pada tahun 2010, 35.7% daripada 42,076 calon dan tahun 2017, 31.5% daripada 36,896 calon mengambil kertas Geografi. 


         Sumber: Diubahsuai dari Lembaga Peperiksaan Malaysia dan Majlis Peperiksaan Malaysia

Rajah 1. Bilangan calon Geografi PMR/PT3, SPM dan STPM (2008-2017)                                                         

Selain daripada itu, kesukaran pelajar mendapatkan kredit dalam mata pelajaran ini dan seterusnya menjadikan pelajar semakin tidak berminat terhadap mata pelajaran ini. Perkara ini seterusnya menyebabkan sesetengah pengetua sekolah mempengaruhi para pelajar supaya tidak mengambil kertas ini pada peringkat SPM. Perkara ini juga berlaku semata-mata untuk menjaga imej sekolah yang terlalu mengejar kedudukan pencapaian sekolah dalam peperiksaan. Ekoran daripada itu, pengkaji berharap pengintegrasian teknologi geospatial dalam PdPc akan memberi satu penyelesaian bagi isu-isu di atas termasuk meningkatkan minat pelajar. 


Kaedah penyelidikan

Dalam kajian ini, penyelidik menggunakan pendekatan kajian eksperimen. Bagi menjalankan kajian eksperimen ini, penyelidik menggunakan pendekatan penyelidikan reka bentuk pembangunan atau lebih dikenali sebagai “Design and Development Research” (DDR). Richey dan Klien (2004) menegaskan bahawa, DDR adalah satu konsep penyelidikan yang membangunkan suatu kajian pembangunan secara teratur dan bersistematik. Antara produk yang boleh dihasilkan melalui pengaplikasian pendekatan DDR adalah modul. Dalam kajian ini penyelidik ingin menghasilkan satu modul bernama GIS-KBR. Modul berkenaan digunakan dalam eksperimen untuk menguji keberkesanan penggunaan GIS dalam PdPc Geografi bagi meningkatkan minat di kalangan pelajar. Ia melibatkan dua kumpulan yang diagihkan secara rawak dan kedua-dua kumpulan akan diberi pra ujian (O1) berhubung pemboleh ubah bersandar iaitu minat. Seterusnya, diikuti dengan perlaksanaan kaedah baharu (X1) iaitu menggunakan GIS dalam PdPc Geografi dan kaedah tradisional (X2) iaitu kaedah PdPc Geografi tingkatan dua yang sedia ada. Setelah itu, kedua-dua kumpulan melalui ujian pasca (O2). Reka bentuk ini ditunjukkan seperti dalam Rajah 2.

[image: ]
Rajah 2. Jenis reka bentuk kumpulan kajian


a. Instrumen pengukuran

Satu soal selidik diberi kepada pelajar sebelum dan selepas intervensi teknologi Geospatial bagi menilai keberkesanan GIS terhadap minat. Soal selidik ini diberikan dengan bertujuan melihat tahap minat dan menguji keberkesanannya dalam kalangan pelajar Geografi sebelum dan selepas eksperimen bagi kedua-dua kumpulan kajian iaitu kumpulan kawalan dan kumpulan eksperimen. 


b. Pensampelan kajian 

Berdasarkan analisis G*Power (2018-versi 3.1.9.2) bilangan subjek bagi setiap kumpulan adalah n=30 (kumpulan kawalan) dan n=30 (kumpulan eksperimen). Penentuan pensampelan berdasarkan jenis statistik yang digunakan dijelaskan dalam Jadual 1 melibatkan Ujian “t-test” berpasangan, pengukuran berulang dengan nilai Alpha (α err prob) .05 dan kuasa statistik .95 yang menunjukkan dapatan terhadap kesan saiz .577, bagi dua kumpulan, dan dua kumpulan menunjukkan bilangan minum 24 orang. Sementara ujian ANCOVA dengan nilai Alpha (α err prob) .05 dan kuasa statistik .95, kesan saiz 1.000 dan dua kumpulan menunjukkan bilangan minimum sampel kajian adalah 52 orang. Berdasarkan kedua-dua kumpulan jenis ujian tersebut menunjukkan kesan saiz berada pada tahap tinggi (Cohen, 1988). Jadual 1 menjelaskan secara terperinci bagi penentuan pensampelan berdasarkan jenis statistik yang digunakan.

Jadual 1. Analisis penentuan persampelan menggunakan G*Power Versi 3.1.9.2

	Jenis statistik
	Nilai alpha (α)
	Kuasa statistik
	Kesan saiz 
	Bilangan Sampel Minimum (n)

	t- test
	.05
	.95
	.577
	24

	ANCOVA
	.05
	.95
	1.000
	52



c. Penganalisisan data statistik

Penyelidik telah menjalankan Independent-Samples T-Test bagi menentukan perbezaan skor ujian pasca antara kumpulan eksperimen dan kumpulan kawalan bagi melihat tahap minat. Selain itu, penganalisisan data turut dilakukan ke atas pemboleh ubah minat dalam ujian pra dan ujian pasca berdasarkan kumpulan eksperimen dan kumpulan kawalan. Menurut Pallant (2013), ujian ANCOVA dijalankan bagi menentukan pemboleh ubah bebas memberi kesan kepada pemboleh ubah bersandar tanpa dipengaruhi oleh pemboleh ubah luar (Extraneous Variable). Penyelidik memilih ujian ANCOVA dalam kajian ini adalah bertujuan untuk menganalisis data yang dapat mengurangkan ralat eksperimen apabila menilai keberkesanan modul GIS-KBR terhadap minat.


Hasil Kajian dan Perbincangan

Dapatan kajian

Jadual 2 menunjukkan ringkasan analisis deskriptif bagi keseluruhan 273 orang pelajar yang menjawab soal selidik terhadap minat. Seramai 142 orang pelajar mewakili sekolah KE, sementara 131 orang pelajar lagi mewakili sekolah KK. Tahap pencapaian minat ini telah dinilai berdasarkan skala yang dikemukakan oleh Cohen ( 2013), Ahmad & Meerah (2002) dan Ishak et al. (2018) di mana 1-2.33 (Rendah), 2.34-3.66 (Sederhana), dan 3.67-5.00 (Tinggi).


Jadual 2. Tahap pemboleh ubah minat terhadap mata pelajaran Geografi dalam kalangan pelajar tingkatan 2

	Tahap
	Bilangan
	Peratus (%)
	

	Rendah
	264
	96.7
	

	Sederhana
	9
	3.3
	

	Tinggi
	--
	-
	

	Jumlah
	273
	100
	

	N=273 (KE 142 dan KK 131)
	

	Sumber: Kajian penyelidikan, 2019
	



Dapatan kajian menunjukkan tahap minat dalam kalangan pelajar tingkatan dua adalah rendah (264, 96.7%) disusuli dengan sederhana (9, 3.3%), (44, 16.1%) dan tinggi (0, 0%). Dapatan ini merupakan keseluruhan tahap minat dalam kalangan pelajar tingkatan dua sebelum pemilihan sampel dilaksanakan untuk digunakan dalam kajian eksperimen sebenar. Keseluruhannya, dapatan menunjukkan tahap minat dalam kalangan pelajar adalah berada pada tahap yang rendah iaitu (264, 96.7%). Jadual 3 pula menunjukkan ringkasan analisis deskriptif bagi keseluruhan pelajar yang terlibat dalam kajian sebenar (ujian pra seramai 60 orang) yang mewakili 30 orang pelajar dari kumpulan KE serta 30 orang pelajar dari kumpulan KK.

Jadual 3. Bilangan dan Peratus tahap minat bagi kumpulan KE dan KK (Pra dan Pasca)

	
Tahap
	Pra
	Pasca

	
	Bilangan
	Peratus (%)
	Bilangan
	Peratus (%)

	Rendah
	53
	88
	30
	50.0

	Sederhana
	7
	12
	7
	11.6

	Tinggi
	-
	-
	23
	38.3

	Jumlah
	60
	100
	60
	100

	N=60 (KE 30 dan kk30)
Sumber: Kajian penyelidikan, 2019



Dapatan kajian pra menunjukkan tahap minat dalam kalangan pelajar KE dan KK adalah seperti; tahap rendah (53, 88%) disusuli dengan tahap sederhana (7, 12%), dan tahap tinggi 0, 0%). Sementara hasil kajian pasca bagi kedua-dua kumpulan adalah seperti; tahap rendah (30, 50%) disusuli dengan tahap sederhana (7, 11.6%), dan tahap tinggi (23, 38.3%). Selain itu, Jadual 4 pula menunjukkan ringkasan analisis deskriptif bagi keseluruhan pelajar yang terlibat dalam menjawab soal selidik minat Pra dan Pasca antara kumpulan KE dan KK. Analisis secara Crosstabs juga telah dijalankan bagi menilai perbandingan antara KE dan KK. 

Jadual 4. Bilangan dan Peratus pencapaian tahap minat Pra dan Pasca di antara kumpulan KE dan KK

	
Tahap
	kumpulan Eksperimen (KE)
	Kumpulan Kawalan (KK)

	
	Pra
	Pasca
	Pra
	Pasca

	
	Bil.
	%
	Bil.
	%
	Bil.
	%
	Bil.
	%

	Rendah
	25
	83
	2
	7
	28
	93
	25
	83.3

	Sederhana
	5
	17
	5
	17
	2
	7
	4
	13.3

	Tinggi
	-
	-
	23
	76
	-
	-
	1
	3.3

	Jumlah
	30
	100
	30
	100
	30
	100
	30
	100


Sumber : Kajian penyelidikan, 2019

	Hasil kajian menunjukkan tahap minat bagi kumpulan eksperimen bagi ujian pasca adalah seperti; tahap rendah (2, 7%) disusuli dengan tahap sederhana (5, 7%) dan tahap tinggi (23, 76%). Sementara dapatan kajian bagi kumpulan kawalan pula adalah seperti; tahap rendah (25, 83.3%) disusuli dengan tahap sederhana (4, 13.3%) dan tahap tinggi (1, 3.3%). Maka, secara keseluruhannya, dapatan kajian menunjukkan skor tahap minat bagi subjek kajian mempunyai peningkatan bagi kumpulan eksperimen berbanding kumpulan kawalan yang masih berada pada tahap yang rendah.
	Di samping itu, analisis lanjut dalam Jadual 5 memperincikan tahap minat berdasarkan pemboleh ubah sub skala antara KE dan KK. Antara sub skala yang dianalisis dalam pemboleh ubah minat adalah minat terhadap mata pelajaran Geografi, minat terhadap kaedah PdPc, minat terhadap penggunaan ICT dalam PdPc, dan minat terhadap kandungan mata pelajaran Geografi tingkatan dua.

Jadual 5. Bilangan dan peratus pencapaian tahap minat Pra dan Pasca di antara kumpulan KE dan KK

	Pemboleh ubah/sub skala

	kumpulan Eksperimen (KE)
	Kumpulan Kawalan (KK)

	
	Pra
	Pasca
	Pra
	Pasca

	
	Tahap    
	(%)
	Tahap
	(%)
	Tahap
	(%)
	 Tahap
	(%)

	Minat Geografi
	Rendah Sederhana Tinggi 
	53.3 
46.6         -
	Rendah Sederhana Tinggi
	-
-
100
	Rendah sederhana Tinggi
	67
33.33
-
	Rendah sederhana Tinggi
	63.3
37
-

	Minat kaedah PdPc
	Rendah Sederhana Tinggi
	67 
33.3         -
	Rendah Sederhana Tinggi
	-      
 -        100
	Rendah Sederhana Tinggi
	93.3
7
-
	Rendah Sederhana Tinggi
	97
3.3
-

	Minat ICT dalam PdPc
	Rendah Sederhana Tinggi
	93.3 
6.6         -
	Rendah Sederhana Tinggi
	-
-
100
	Rendah Sederhana Tinggi
	90
10
-
	Rendah Sederhana Tinggi
	87
13.3         -

	Minat terhadap kandungan dalam mata pelajaran Geografi
	Rendah Sederhana Tinggi
	93.3 
6.6         -
	Rendah Sederhana Tinggi
	-
3
97
	Rendah Sederhana Tinggi
	93.3
6.6         -
	Rendah Sederhana Tinggi
	93.3
6.6
-

	N=60 (KE 30 dan KK 30)
Sumber: Kajian penyelidikan, 2019


[bookmark: _Hlk9138514]Jadual 5 menjelaskan dapatan ujian pra bagi pemboleh ubah minat untuk kumpulan eksperimen yang menunjukkan dapatan seperti; sub skala minat terhadap mata pelajaran Geografi  (skor rendah 53.3% dan skor sederhana 46.6%); sub skala minat terhadap kaedah PdPc  (skor rendah 67% dan  skor sederhana 33.3%); sub skala minat terhadap ICT dalam PdPc  (skor rendah 93.3% dan skor sederhana 6.6%); sub skala minat terhadap kandungan dalam mata pelajaran Geografi  (skor rendah 93.3% dan skor sederhana 6.6%). Sementara dapatan ujian pasca bagi pemboleh ubah minat bagi kumpulan eksperimen adalah seperti; sub skala minat terhadap minat terhadap mata pelajaran Geografi (skor tinggi 100%); sub skala minat terhadap kaedah PdPc (skor tinggi 100%); sub skala minat terhadap ICT dalam PdPc (skor tinggi 100%); sub skala minat terhadap kandungan dalam mata pelajaran Geografi (skor sederhana 3% dan skor tinggi 97%). Keseluruhannya, dapatan kajian menunjukkan subjek kajian memperoleh skor yang rendah bagi ujian pra dan skor tinggi dalam ujian pasca adalah kumpulan eksperimen. Sementara subjek kajian bagi kumpulan kawalan pula memperoleh skor yang rendah bagi ujian pra dan skor yang sederhana bagi ujian pasca.
Jadual yang sama juga menjelaskan dapatan ujian pra bagi pemboleh ubah minat bagi kumpulan kawalan adalah seperti; sub skala minat terhadap mata pelajaran Geografi (skor rendah 67% dan  skor sederhana 33.33%); sub skala minat terhadap kaedah PdPc (skor rendah 93.3% dan  skor sederhana 7%); sub skala minat terhadap ICT dalam PdPc (skor rendah 90% dan skor sederhana 10%); sub skala minat terhadap kandungan dalam mata pelajaran Geografi  (skor rendah 93.3% dan skor sederhana 6.6%). Seterusnya, ujian pasca bagi pemboleh ubah minat bagi kumpulan kawalan adalah seperti; sub skala minat terhadap minat terhadap mata pelajaran Geografi (skor rendah 63.33% dan sederhana 37%); sub skala minat terhadap kaedah PdPc (skor rendah 97% dan skor sederhana 3.3%); sub skala minat terhadap ICT dalam PdPc  (skor rendah 87% dan skor sederhana 13.3%); sub skala minat terhadap kandungan dalam mata pelajaran Geografi (skor rendah 93.3% dan skor sederhana 6.6%).
Justeru, untuk menjawab hipotesis H01 ini penyelidik menggunakan analisis statistik ANCOVA satu hala bagi mengukur kesan perbezaan antara ujian pra dan ujian pasca. Pemboleh ubah bebas dalam kajian ini adalah kumpulan KE dan KK. Sementara pemboleh ubah bersandar adalah ujian pasca dan ujian pra sebagai kovariat (covariate). Dapatan analisis homogen kecerunan regresi bagi pemboleh ubah KBR menunjukkan kecerunan regresi adalah homogenies [F (1,58) = .117; p = .734]. Jadual 6 adalah hasil dapatan analisis ANCOVA satu hala pada aras signifikan .05 yang menunjukkan terdapat perbezaan signifikan skor ujian pasca bagi pemboleh ubah minat [F (1,57) = 5.43; p =.000, η2 =.978]; sub skala minat Geografi [F (2,57) = 6.125; p = .000, η2 =.915]; sub skala minat kaedah PdPc [F (1,57) = 11.11; p =.000, η2 =.951]; sub skala minat ICT [F (1,57) = 6.33; p =.000, η2 =.917]; dan sub skala kandungan dalam mata pelajaran Geografi [F (1,57) = 6.65; p =.000, η2 =.921]. 

Jadual 6. Analisis ANCOVA bagi perbandingan antara ujian pra dan ujian pasca bagi pemboleh ubah minat mengikut sub skala.

	Sumber
	Pemboleh ubah terikat
	Sum of squares
	df
	Mean square
	f
	P
	Eta squared

	Ujian pra minat Geografi
	ujian pasca minat Geografi
	
56.208
	
2
	
28.104
	
6.125
	
.000*
	
.915

	Ujian pra minat Kaedah PdPc
	Ujian pasca minat kaedah PdPc
	
112.255
	
2
	
56.127
	
11.11
	
.000*
	
.951

	Ujian pra minat ICT dalam PdPc
	Ujian pasca minat ICT dalam PdPc
	
85.861
	
2
	
42.93
	
6.331
	.
000*
	
.917

	Ujian pra kandungan Geografi
	Ujian pasca kandungan Geografi
	
101.875
	
2
	
50.93
	
6.655
	
.000*
	
.921

	*P<.05 (Signifikan pada aras 95%)
Sumber: Kajian penyelidikan, 2019


Seterusnya, Jadual 7 menunjukkan analisis data kajian bagi mengenal pasti perbezaan antara KE dan KK. Dapatan daripada analisis ini akan menunjukkan skor ujian pasca, yang mendapati terdapat perbezaan signifikan bagi pemboleh ubah minat antara KE (M = 4.36; SD = .193) dan KK (M = 1.87; SD = .186) dengan nilai signifikan p = .000. Seterusnya beza skor min antara ujian pra dan pasca bagi KE dan KK adalah (M = 2.49). Walau bagaimanapun, dapatan analisis sub skala bagi minat Geografi adalah tidak begitu berbeza KE = (M = 4.12; SD = .244) dan KK (M = 2.09; SD = .406). Seterusnya, skor min bagi sub skala lain mempunyai perbezaan ketara di antara kedua-dua kumpulan. Skor min sub skala bagi Kaedah PdPc ialah KE (M = 4.52; SD = .286) dan KK (M = 1.76; SP = .346); Minat ICT dalam PdPc adalah KE (M = 4.36; SD = .362) dan KK (M = 1.91; SD = .370); Minat kandungan dalam mata pelajaran Geografi adalah KE (M = 4.45; SD = .388) dan KK (M = 1.71; SD = .392). Berdasarkan dapatan ini, dapatlah dirumuskan bahawa, ujian perbandingan antara ujian pra dan ujian pasca bagi pemboleh ubah minat dan semua sub skala antara KE dan KK menunjukkan wujudnya perbezaan yang ketara skor min antara ujian pra dan ujian pasca. Oleh hal yang demikian, HO1 ditolak.

Jadual 7. Analisis perbezaan min ujian pra dan pasca bagi pemboleh ubah minat antara kumpulan KE dan KK

	Pemboleh ubah/sub skala
	Kumpulan KE
	Kumpulan KK
	Perbezaan min          (KE-KK)
	p

	Minat geografi
	4.12
	2.09
	2.03
	.000*

	Minat kaedah PdPc
	4.52
	1.76
	2.76
	.000*

	Minat ICT dalam PdPc
	4.36
	1.91
	2.65
	.000*

	Minat terhadap kandungan mata pelajaran Geografi
	
4.45
	
1.71
	
2.74
	
.000*

	*p<.05 (signifikan pada aras 95%
Sumber: Kajian penyelidikan, 2019


Analisis ujian-t menujukkan bahawa nilai t = 50.88 dan tahap signifikan ialah .000. Dapatan ini menujukkan tahap signifikan yang diperoleh adalah kurang dari 0.05 (p<0.05), yang menjadikan hipotesis nol H02 ditolak. Dapatan ini turut menjelaskan bahawa terdapat perbezaan yang signifikan bagi ujian pasca antara kumpulan KE dan KK iaitu nilai min adalah KE (M = 4.36, SD = .193) dan KK (M = 1.87, SD = .186). Maka, Jadual 8 merumuskan dapatan kajian bagi ujian hipotesis yang menunjukkan terdapat perbezaan yang signifikan antara pencapaian minat berdasarkan ujian pasca antara KE dan KK.
Jadual 8. Keputusan Ujian-t menunjukkan perbezaan pencapaian ujian minat pasca di antara kumpulan eksperimen dan kumpulan kawalan

	Kumpulan
	N
	Mean
	Std. Deviation
	Nilai t
	Sig.

	KE
	30
	4.36
	.193
	50.880
	.000*

	KK
	30
	1.87
	.186
	-
	

	*P<.05 (Signifikan pada aras 95%)
Sumber: Kajian penyelidikan, 2019


Sementara itu, analisis ujian-t juga dijalankan terhadap sub skala yang telah ditetapkan dalam kajian ini. Dapatan menujukkan bahawa sub skala minat terhadap Geografi memperoleh nilai t = 23.43 dan tahap signifikan adalah .000; sub skala minat terhadap kaedah PdPc pula, t = 33.58; tahap signifikan adalah .000; sub skala minat terhadap penggunaan ICT dalam PdPc memperoleh nilai t = 25.89; tahap signifikan adalah .000 dan sub skala minat terhadap kandungan mata pelajaran Geografi memperoleh nilai t = 27.13 dengan tahap signifikan adalah .000. Maka, dapatan ini juga jelas menunjukkan bahawa terdapat perbezaan yang signifikan ujian pasca antara kumpulan KE dan KK. Seterusnya, nilai min sub skala minat Geografi KE (M = 4.12; SD = .244); KK (M = 2.09; SD = .406); sub skala minat kaedah PdPc KE (M = 4.52; SD = .286); KK (M = 1.76; SD = .346); sub skala penggunaan ICT dalam PdPc KE  (M = 4.36; SD = .362); KK (M = 1.91; SD = .370) dan sub skala minat kandungan dalam mata pelajaran Geografi  KE  (M = 4.45; SD = .388); KK (M = 1.71; SD = .392). Maka, Jadual 9 merumuskan dapatan ujian hipotesis yang membuktikan terdapat perbezaan yang signifikan antara pencapaian minat berdasarkan ujian pasca antara KE dan KK.

Jadual 9. Keputusan Ujian-t menunjukkan perbezaan pencapaian ujian minat pasca di antara kumpulan eksperimen dan kumpulan kawalan mengikut sub skala

	Pemboleh ubah/sub skala
	Kumpulan
	N
	Mean
	Std. Deviation
	Nilai t
	Mean Difference        
	Sig.

	Minat Geografi
	ke
kk
	30 
30
	4.12 2.09
	.244
.406
	23.43
	2.02
	.000*

	
Minat kaedah PdPc
	
ke
kk
	
30
30
	
4.52 1.76
	
.286
.346
	
33.68
	
2.76
	
.000*

	
Minat ICT dalam PdPc
	
ke
kk
	
30 
30
	
4.36 1.91
	
.362
.370
	
25.89
	
2.44
	
.000*

	
Minat terhadap kandungan mata pelajaran Geografi
	
ke
kk
	
30 
30
	
4.45 1.71
	
.388
.392
	
27.13
	
2.73
	
.000*

	*P<.05 (Signifikan pada aras 95%)
Sumber: Hasil penyelidikan, 2019


Perbincangan



Analisis seterusnya adalah berkaitan dengan minat pelajar terhadap mata pelajaran Geografi. Pada peringkat awal seramai 273 orang pelajar yang mewakili 142 pelajar dari sekolah eksperimen dan 131 orang pelajar dari sekolah kawalan telah mengikuti ujian pra bagi menilai tahap minat mereka terhadap mata pelajaran Geografi. Didapati 96.7% tahap minat pelajar terhadap mata pelajaran Geografi berada pada tahap rendah dan 3.3% berada pada tahap yang sederhana. Walau bagaimanapun, dalam kajian sebenar hanya 60 responden telah dipilih mewakili KE dan KK (30 orang pelajar setiap kumpulan). Setelah intervensi modul GIS-KBR dijalankan, tahap minat pelajar terhadap mata pelajaran Geografi sebelum ini telah berubah iaitu bagi KE; tahap rendah 90% telah meningkat kepada 100% tahap tinggi, manakala bagi KK pula masih kekal iaitu 100% berada pada tahap yang rendah.                                               
Seterusnya, hasil kajian berdasarkan analisis sub skala minat Geografi, minat terhadap kaedah PdPc, minat terhadap ICT dalam PdPc, dan minat terhadap kandungan dalam mata pelajaran Geografi telah meningkat ke tahap yang lebih tinggi. Ujian pasca menunjukkan tiga sub skala iaitu minat Geografi, minat kaedah PdPc, dan minat ICT menunjukkan skor yang tinggi iaitu 100% minat pelajar telah meningkat setelah intervensi modul GIS-KBR dijalankan. Namun, KK menunjukkan tahap minat yang rendah iaitu 93.3%. Maka, jelaslah di sini bahawa minat pelajar telah meningkat setelah penggunaan teknologi dalam PdPc dan dapatan ini  selari dengan  dapatan kajian yang lepas seperti (Tüzün et al., 2009) yang telah menyatakan bahawa penggunaan ICT dalam PdPc akan meningkatkan minat dalam kalangan pelajar. Dapatan ini turut menyokong penyataan yang dikemukakan oleh (Kerski et al., 2013), bahawa penggunaan GIS dalam PdPc meningkatkan tahap minat pelajar Geografi. 
Analisis bagi pemboleh ubah minat berdasarkan sub skala (minat Geografi, minat kaedah PdPc, minat penggunaan ICT dalam PdPc, dan minat terhadap kandungan mata pelajaran Geografi) bagi ujian pra antara kedua-dua kumpulan iaitu KE dan KK adalah ditentukan berdasarkan skor min yang hampir sama untuk memastikan tidak terdapat perbezaan signifikan antara kumpulan dalam memenuhi syarat-syarat menjalankan kajian eksperimen (Fraenkel et al., 2011). Dapatan hasil daripada analisis perbandingan skor min bagi ujian pra dan ujian pasca bagi KE dan KK telah menunjukkan bahawa terdapat peningkatan skor min yang sangat ketara bagi pemboleh ubah minat. Walau bagaimanapun, cuma sub skala minat terhadap mata pelajaran Geografi sahaja mempunyai perbezaan yang tidak jauh antara KE dan KK. Dapatan ini menunjukkan bahawa pelajar berminat terhadap mata pelajaran Geografi (KE dan KK), namun cuma minat pelajar di KE sahaja yang bertambah baik berbanding KK. Walau bagaimanapun, hampir 50% pelajar (KK) masih berminat terhadap mata pelajaran Geografi. Hanya sub skala minat yang lain sahaja jauh berbeza antara KE dan KK. 
Seterusnya dapatan kajian setelah intervensi GIS-KBR diterapkan kepada KE menunjukkan terdapat peningkatan skor min minat yang positif. Dapatan seterusnya adalah melibatkan KK (tidak menerima sebarang intervensi) menunjukkan kesan skor min yang tidak menunjukkan sebarang perbezaan ketara antara ujian pra dan ujian pasca. Dapatan ini telah menyokong kajian lepas Toriskie (1999); Mohd Aris Othman (2007); Cheung et al. (2011)b; Kerski (2003a); Panoutsopoulos et al. (2015); Şeremet & Chalkley (2015); Schultz et al. (2008); Kerski (2003b); Tabor & Harrington (2014); Lateh & Muniandy (2010) dan Mayalagu et al. (2018) yang mendapati penggunaan ICT (GIS) dalam PdPc meningkatkan minat dalam kalangan pelajar Geografi. 
Hasil kajian juga membuktikan bahawa sub skala kaedah pengajaran dapat menarik minat pelajar berbanding kaedah tradisional. Dapatan kajian ini menjelaskan setelah intervensi GIS-KBR dilaksanakan pada kumpulan yang menerima intervensi tersebut berjaya menerima kaedah PdPc dengan menggunakan teknologi GIS. Dapatan ini selari dan menyokong hasil kajian oleh Lateh & Muniandy (2010); Singh (2013); Schultz et al. (2008) dan Kerski (2003b) iaitu melalui intervensi teknologi GIS telah berjaya meningkatkan minat para pelajar terhadap mata pelajaran Geografi melalui kaedah pengajaran yang menggunakan teknologi terkini.
Keputusan yang sama turut diperoleh oleh sub skala penggunaan ICT dalam PdPc yang menunjukkan setelah intervensi GIS-KBR dilaksanakan, berlakunya perubahan ke atas minat pelajar terhadap penggunaan ICT dalam PdPc. Penggunaan ICT dalam PdPc sememangnya meningkatkan minat pelajar untuk mempelajari sesuatu subjek (Habibah & Muniandy, 2011; Spector et al.,2014; Favier & van Der Schee, 2014). Dapatan kajian ini selaras dengan pendapat daripada teori kontraktivisme yang menjelaskan bahawa pengalaman yang sedia ada pada pelajar digunakan untuk mempelajari sesuatu perkara yang baru Chen et al., (2018). 
Selain dari itu, sub skala bagi minat kandungan dalam mata pelajaran Geografi juga mencetuskan kesan positif setelah intervensi GIS-KBR dijalankan. Pelajar yang mengikuti intervensi mengakui bahawa berlakunya peningkatan dalam minat mereka terhadap topik atau kandungan yang dirangkumi dalam mata pelajaran Geografi (Lateh & Muniandy, 2011b). Sukatan pelajaran yang ditetapkan dalam mata pelajaran adalah sama tetapi ditambah baik dengan penggunaan teknologi. Misalnya, mengukur jarak dari satu lokasi ke satu lokasi yang lain. Jika, sebelum ini pelajar menggunakan benang, pembaris, dan jangka tolok untuk mengukur jarak di atas peta. Namun, setelah intervensi GIS-KBR dilaksanakan, para pelajar mula menggunakan “tool bar” yang sesuai untuk mengukur jarak dengan lebih mudah, cepat, dan tepat. Di samping itu, kandungan pelajaran yang terdapat dalam buku teks adalah melibatkan cuma satu atau dua peta sahaja yang digunakan untuk menguji kemahiran mengukur jarak ini, sementara intervensi GIS-KBR pula menggunakan pelbagai kandungan peta yang berlainan mengikut kehendak dan kemahuan para pelajar. Penggunaan peta yang berlainan dari pelbagai lokasi di dunia juga telah menarik minat pelajar untuk menguasai kemahiran tersebut. Jelas menunjukkan persepsi pelajar terhadap GIS adalah lebih positif (Jaafar, 2012).
Hasil kajian ini juga selari dengan dapatan kajian-kajian lepas, yang menyatakan bahawa penggunaan GIS yang digunakan dalam kajian-kajian mereka mendapat keputusan positif seterusnya mengakui bahawa GIS berjaya meningkatkan minat para pelajar terhadap mata pelajaran Geografi. Hasil daripada kajian lepas turut menyokong kesemua kajian yang menggunakan GIS sebagai intervensi dalam kajian eksperimen kerana telah menghasilkan kesan yang positif terhadap pemboleh  ubah bersandar yang dikaji iaitu minat pelajar terhadap mata pelajaran Geografi (Panoutsopoulos et al., 2015; Şeremet & Chalkley, 2015; Schultz et al., 2008; Kerski, 2003b; Tabor & Harrington, 2014).

Kesimpulan

Intervensi teknologi geospatial melalui modul GIS-KBR berjaya menambahkan minat para pelajar terhadap mata pelajaran Geografi yang merangkumi minat terhadap Geografi, minat terhadap kaedah PdPc, minat terhadap penggunaan ICT, dan minat terhadap kandungan mata pelajaran itu sendiri. Bukan itu sahaja, intervensi ini juga dapat membantu para pelajar dalam membentuk minat dan motivasi diri sendiri bagi memartabatkan semula mata pelajaran ini yang semakin terpinggir di peringkat SPM. Kesimpulannya, kajian ini membawa satu impak yang baik kepada pihak yang berkaitan dalam usaha menambah baik PdPc geografi di sekolah menengah seterusnya merangka kaedah terbaharu bagi membantu para pelajar untuk meningkatkan minat mereka terhadap mata pelajaran geografi. Cadangan kepada KPM, guru, pelajar, dan pentadbir pihak sekolah adalah untuk diberikan perhatian yang sewajarnya bagi tindakan susulan demi meningkatkan minat pelajar terhadap mata pelajaran ini. 

